《游庐山怀叔粲季敌兼忆小子氓等次谢康乐寄惠连韵》
宋代·李彭

诸峰霭遐瞩，上与箕斗近。西风吹人衣，萧然无畦畛。

烟霞入诗句，欲吐初未忍。但恨数往来，幽栖愧真隐。

真隐如虚舟，渺渺姑乘流。何须长卿慢，暮年称倦游。

钟鸣起菌阁，天上隐琼楼。焉能诱松桂，旷怀且少留。

少留平生欢，看云复长叹。芝兰念羯末，茧栗惟雍端。

倚松聊停策，意远萦层峦。风驶烟尚积，雨歇云犹攒。

攒云本无心，孤猿响山阴。俯瞰白鹿洞，仰窥紫霄岑。

何时携诸少，清盟可重寻。仲子日边去，归鸦闻暮音。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。